Date: 1395
Issuing place: Åbo
Country: Suomi
Language: saksa
Document type: Paikallishallinto, Asiakirjat

Wytlick sy allen den genen, de dessen bref seen, horen edder lesen, dat ik Knut Boessön, ryttere, bekenne vnde betughe openbare in desseme ieghenwerdygen openen breue, dat my Jacob Abrahamessön heft gheantwordet van alle Boo Jonessones erfnamen weghene dat hus tho Abow mit siner voghedye, Castelholm tho Alande mit syner voghedye, Warcholm*, dat nye slot yn Nylande lycht, mit syner voghedye, Aborch, dat yn Sachagunne (!) lycht myt syner voghedye, vnde dat slot Vreghdenborch. Desse vorbenumede slote vnde lande heft my Jacob Abrahamessön antwordet myt aller tho behoringhe alze hy dat van myneme vader Bo Jonessön an namede, deme God genedich sy, vnde heft dar by gedan, dat ik vnde myne rechte erfnamen eme gutliken vnde vruntliken danken vnde allen den synen vnde schelde ene vry, qwyt, leddich vnde lös alle rechte rechten anspracken edder anvechtinghe desser vor benomeden slote vnde landen vnde alle rekenscop vnde allet, dat he vnde synen rechten erfnamen vnde syne ammetlude vnde ere rechten erfnamen ghedan vnde gelaten hebben van der tyt, dat he de slote van myneme vader an namede, wente an dessen dach, dat ik desse forbenomeden slote vnde lande van eme wedder annamede, alzo bescheyden, dat ik edder mynes vader Boe Yonessöns rechten erfnamen noch numment van vnser wegene Jacob vorbenomet adder syne rechten erfnamen vorder nerghen vmme schuldighen wyllen, noch en schullen vnde en van allerleye anspreke vnde an vechting, de eme tho komen mochte van den vorbenomeden sloten vnde lande, willen vnde schullen entheuen vnde entnemen. Vort mer so hebbe ik Knut vorbenomet myt beradene mode vnde guden vryen willen vnde ganczliken vnghetwungen den vorscreuenen Jacobe belaten vnde vorlenet vmme synen truwen vordynstes willen vnde redelecheyt, de he by my vnde den mynen bewyset heft, dat kerspel tho Nave myt aller rechtecheyt vry vnde vnbewurren, alzo dat he des schal bruken sunder dynst eder jenegher leye plicht tho teyn iaren alzo de nu scholen an treden alzo [in] desse bref ghegheuen vnde geschriben is. Weret ouch sake, dat Jacob vorgeschreuene aflyuich wörde bynnen dessen vorbenomeden teyn jaren, dat God vorbede, wes ik denne by synen kinderen wolde don, dat schal ligghen an myner redelecheyt wenne ik dat vorbenomede kerspel tho Naw wedder van en neme. Vortmer den hof tho Röne, den Jacob in gelost heft vor hundert lodige mark vnde dertych lodeghe mark van Volrade van Zule, des schall Jacob ghebruken mit aller tho behoringhe wente tho der tyd, dat ik eme edder mynne rechten erfnamen de forbenomeden summe geldes wedder gheue to danke vnde to willen; vortmer alle dat gut, dat Jacob yn Osterlande heft, dat sy syn erue adder he hebbet gekoft, des schal he vnde syne rechte erfnamen vry mit aller to behoringe bruken alle de wyle ik Abow hebbe vnde des mechtig byn. Vortmer wil ik Knut vorbenomet Jacob dar to behelpelk syn, dat he syn laghmansdome schal gebruken vry vnde vnbewurren in myner voghedyge, dar ik rade, alze lange dat he id suluen myt guden willen ouergyft; vnde weme he dat bevelet, deme wil ich dar to behelplik syn. Weret ouch dat de konynghynne van Denemark etz[etera] edder anders wy van erer wegene Jacobe wolde af drengen dat slot tho Oesthamer edder dat leen, dat wil ik vnde myne vrende eme helpen keren vnde weren mit alle vnser macht, de wy hebben mogen. Vortmer d…. gut, dat ik em evorlenet hebbe, vnde wat gudes he heft yn Oesterlande edder in Sweden, dat wil ik eme vor[deghed]ingen helpen vnde vor waren eme vnde synen rechten eruen to gude vnde tho mute ghe lyk myneme eygene g[udere]. Ok dat ik deghedingede mit konyng Albrechte van Sweden edder mit der konynghynne van Denemarken edder [eren] vrunden, vnde ik es eyns mit en werde vmme slote vnde lande, de yk yn hebbe, vnde ok vmme slote vnde lande, de my …. na mynes vaders dode edder vmme myn vederlich erue adder wat deghedinghe ik amit en begrepe, dat [se] mochte an vorwaret syn, so wil ik Jacob vnde syne rechten erue mede teen in deghedynge vnde wil [se dar] ynne vullekomelchen vorwaren ge lik my suluen, alzo dat se blyuen by rechte vnde by erme gude. Vortmer Jacobes bruder Merte, Herman Haluerstat, Karl Mag[nusson], M…sson, Ynghemundh Jonsson vnde alle de gene, de by ambete syn gewesen, de sin in desseme breue genomet addir nicht sint sint der tyd, dat Jacob erste Abow mit der vogetye vnde andres slote vnde lande, dy do vorgeschrewen stat, erst annamde von mynen vater, deyn wille vnde ey schal ik Knut vor genumet vnde myne rechte erfnamen noch nymant von vnser wegen schuldigen noch anspreken vnde zullen in aller vorwaringe bliwen vnde zyn glik Iacub vor genumet vnde zynen rechten erfnamen. Vortmer alle dy gude lude, dy wonhaftig zyn vnder Abow vnde vnder dissen andern vorbenumeten slöten, beyde dynstlute vnde burger, dy will ik beholden by glike vnde by rechte na aller myne macht vnde mögen. Were ok genich man, dy Iacobe ader zyne erwen vorder schuldigen welde vmme disse vorgyschrebene slote vnde lande, hye wer, wer do were, dor wil ik Knut vorgenumet vnde schalle en myt myn rechten erfnamen ab entheben vnde vtnemen, alzo dat zy dar aller zaken nöt los abe bliwen. Vort mer zo schal ik vnde wille dat aller erste dat ik kan, dat zal wezen zunder ark, Iacob schikken eynen brif; den zal bezegeln bisschop Knut von Lynkopinge, her Sten Bossön, her Bent Niccelsson rittere vnde vrouwe Gryte myn mutter; dy zal also luden, dat ze desse vowaringe zullen mete volborten, alzo dat Iacop vnde zyne erwen dar wol an worwart zyn; ok zo schal dy brif, den ik Knut vorbenumet myt myne muder Iacop bezegelt, bliwen by aller zyner macht, vt gyzecht, Wartholm vnde dat len vnde, vt gyzecht, dat lagemans düme an zo vel alzo disse brif ynne helt. Wert ok zake, dat ik Abow von my dadyngde, in welcher wise dat were, zo schal ik vnde wil Iacop dar an besorgen, alzo dat hy vry vnde vnbeworen zal bruken dat kerspel ihn Nawe zyne thit vt alzo hy vor gyschrewen stet; ok zo en schal in dessem bryue nen artikel noch wort stan dar, disse brif mede möge vornichtiget werden, des Iacop oder zyenen rechten erwen vnde alle dy vorgeschrewene stat in ienige notodinge ader schaden komen möge. Vort mer ik Iohan Dume, rittere, Henke Dume vnde Bertold Dume, knapen, bekennen vnde betughen öpenbar in dessem kegenwerdigen briwe, dat alle dese vorgeschrewene stukke vnde zake myt vnser wytschop, volbort vnde rade zynt geschin. Vnde weret zake, dat Iacobe ader zynen rechten erwen vnde dy gene, dy by vorgyschreben stat, gemant vordre schuldigen wolde von dessen vorbenumeten sloten vnde landen wegene, zo schulle wy vnde willet mit her Knut Busson Iacup vorbenumet vnde zynen rechten erwen vnde dy dy iene, dy hir vor gischreben stat, entheben vnde ap nemen von allerleye ansprake, alzo dat zy des blywen zunder schade. Alle disse vorgyschrewene stukke vnde artikel vnde eyn inlik bezundern lowe wy Knut Busschön, Iohan Dume, rittere, Henke Dume vnde Bertolt Dume, knapen, mit zamender hant vor vns vnde vor vnse rechten erwen Iacop Abrahamsson vnde zynen rechten erwen vnde den ienen, dy hir vorgyschrewen stat, vnde tu truher hand Henrikke Rebok in guten truhen stede vnde vaste thue holden zunder jenierleye hulperede ader arge list, dy dy Iacobe ader vorgyschreben thu schaden mochte komen vnde vns thu hulpe. Thu eyner merderkentnisse vnses truen gloubedes zo hebbe wy zamtlichen myt enander vnse yngyzegel vor dissen brif witlichen gyhangen, dy do gygewen vnde gyschreben ys thu Abow na Gotes bort duzent iar dry hundert iar in dem vife vnde negeynstem iar op vnser vrouwen tag assumpcionis.